Produse și servicii furnizate în 2014

— Organizarea a 66 de consultări publice (cu privire la proiecte de standarde tehnice de reglementare și de aplicare elaborate în temeiul Directivei privind cerințele de capital IV – CRD IV, al Regulamentului privind cerințele de capital – CRR, al Directivei privind redresarea și rezoluția instituțiilor bancare – BRRD, al Regulamentului privind piețele instrumentelor financiare – MiFiR, al Regulamentului privind infrastructura pieței europene – EMIR, al Directivei privind conturile de plăți – PAD, al Directivei privind creditele ipotecare – MCD și al Directivei privind conglomeratele financiare – FICOD), precum și organizarea a 32 de audieri publice (6). — Transmiterea spre aprobare finală, de către Comisia Europeană, a 22 de proiecte de standarde tehnice de reglementare și a 10 proiecte de standarde tehnice de aplicare (inclusiv cu privire la mandate vizând fondurile proprii ale băncilor, riscul de credit, riscul de piață, lichiditățile și remunerarea în temeiul cadrului legislativ al CRD IV/CRR, precum și referitoare la o serie de mandate în cadrul Directivei BRRD). — Emiterea a 17 documente de orientare (cu privire la diverse teme, precum scenarii de planuri de redresare, colectarea datelor privind persoanele cu venituri ridicate sau securitatea plăților pe internet), precum și o recomandare adresată autorităților naționale competente (cu privire la utilizarea identificatorului entității juridice). — Coordonarea testului de rezistență realizat la nivelul UE în 2014 pentru a evalua reziliența a 123 de bănci din Uniune în cazul unor evoluții economice negative; scopul acestui test este de a înțelege vulnerabilitățile care continuă să existe, de a încheia procesul de redresare a sectorului bancar din UE și de a crește nivelul de încredere în acesta. În plus, autoritatea a elaborat o metodologie comună și a jucat un rol important în asigurarea unei prezentări exhaustive, coerente și comparabile a rezultatelor. — Emiterea a 13 avize adresate Comisiei, Parlamentului European și Consiliului și a unui aviz tehnic adresat Comisiei Europene, referitor la filtrul prudențial pentru câștigurile și pierderile la valoarea justă care rezultă din propriul risc de credit al instituției în legătură cu datoriile derivate. — Adoptarea unei recomandări oficiale adresate Băncii Naționale a Bulgariei și Fondului bulgar de garantare a depozitelor, în care instituțiile respective sunt notificate că încalcă dispozițiile legislației UE [mai exact, articolul 1 alineatul (3) litera (i) și articolul 10 din Directiva privind sistemele de garantare a depozitelor – DGSD]. — Transmiterea a trei scrisori către IASB, conținând observații referitoare la cadrul conceptual pentru raportarea financiară, la prezentarea de informații și la contabilitatea unei gestionări dinamice a riscurilor, precum și a două scrisori conținând observații referitoare la aspecte de audit, adresate Consiliului pentru Standarde Internaționale de Audit și Asigurare (International Auditing and Assurance Standards Board – IAASB) cu privire la strategia propusă pentru 2015-2019 și la programul de activitate propus pentru 2015-2016. — Finalizarea unei evaluări inter pares cu privire la implementarea orientărilor autorității cu privire la riscul de concentrare a creditelor. — Aplicarea, actualizarea și consolidarea instrumentului Single Rulebook Questions and Answers (Manualul unic de întrebări și răspunsuri) pe site-ul web al autorității, instrument destinat instituțiilor, autorităților de supraveghere și altor părți interesate. — Elaborarea a 23 de rapoarte tematice în diferite domenii de expertiză a autorității (de exemplu, rapoarte privind coerența activelor ponderate în funcție de risc ale băncilor, un raport privind tendințele de consum, un raport privind rezultatele exercițiului de monitorizare Basel, rapoarte privind lichiditățile băncilor, un raport privind analiza comparativă a planurilor de redresare pe baza unor criterii de referință, un raport privind reconcilierea raportării statistice cu cea de supraveghere, precum și un raport privind deducerea din fondurile proprii a pensiilor/activelor nete). — Întocmirea unor rapoarte semestriale privind sectorul bancar și riscurile transsectoriale, a unor tablouri trimestriale ale riscurilor, a unor rapoarte săptămânale cu privire la lichiditățile și condițiile de finanțare ale băncilor europene și la indicatorii bancari de piață, precum și furnizarea, către instituțiile și organele UE, a unor actualizări periodice privind riscurile și vulnerabilitățile. — Desfășurarea unor activități importante în ceea ce privește analiza tematică regulată a anumitor domenii, inclusiv finalizarea activității privind coerența rezultatelor în materie de active ponderate în funcție de risc. — Participare activă la reuniuni și activități ale colegiilor autorităților naționale de supraveghere, inclusiv promovarea și monitorizarea cooperării în materie de supraveghere în cadrul colegiilor, asistență la crearea colegiilor de rezoluție. — Activități derulate în cooperare cu ESMA în legătură cu EURIBOR și cu aspectele legate de indicii de referință, inclusiv monitorizarea și implementarea recomandărilor adresate Euribor-Federația Bancară Europeană (publicate în februarie 2014) și activitatea desfășurată referitor la colectarea datelor și conceperea potențială a unei rate Euribor bazate pe operațiuni, reprezentând costul de finanțare interbancară negarantată al băncilor din UE. — Evaluarea anuală a modului de implementare, de către bănci, a cerințelor de informare din cadrul pilonului 3. — Contribuția la Programul Comitetului de la Basel pentru supraveghere bancară privind evaluarea coerenței cadrului de reglementare (Regulatory Consistency Assessment Programme – RCAP). — Președinția Comitetului comun al autorităților europene de supraveghere, în cadrul căreia s-a pus accentul pe riscurile transsectoriale, inclusiv pe riscul legat de conduita în afaceri, precum și pe protecția consumatorilor. — În ceea ce privește activitatea comună a autorităților europene de supraveghere în domeniul protecției consumatorilor: accent pus pe dezvoltarea unor texte de reglementare în conformitate cu legislația privind produsele de investiții individuale structurate și bazate pe asigurări; publicarea unui document de reflecție privind documentele cu informații-cheie; finalizarea unor orientări comune referitoare la tratarea plângerilor; transmiterea către instituțiile financiare a unei note în care sunt reamintite anumite aspecte ale autoplasamentelor (și anume plasamentele propriilor instrumente pe lângă clienții retail); elaborarea unor principii comune de supraveghere și guvernanță în materie de produse, precum și organizarea celei de a doua ediții a Zilei Protecției Consumatorilor. — În ceea ce privește activitatea comună a autorităților europene de supraveghere în domeniul riscurilor transsectoriale: elaborarea a două rapoarte comune privind identificarea principalelor riscuri și vulnerabilități transsectoriale în cadrul sistemului financiar al UE. — În ceea ce privește activitatea comună a autorităților europene de supraveghere în domeniul conglomeratelor financiare: finalizarea orientărilor privind coerența practicilor de supraveghere a conglomeratelor financiare și publicarea unei liste anuale a conglomeratelor financiare identificate. — Conducerea activității de sprijin operațional și de secretariat pentru Comisia de apel a autorităților europene de supraveghere. — Aducerea unor elemente și a unei contribuții la procesul de audit realizat de Comisia Europeană, împreună cu celelalte autorități europene de supraveghere, cu privire la Sistemul european al supraveghetorilor financiari, precum și aducerea unor elemente la auditul realizat de Curtea de Conturi Europeană cu privire la autoritate și la performanța sa în procesul de instituire a noilor mecanisme de reglementare și de supraveghere. — Organizarea și coordonarea a 19 seminare și activități de formare destinate personalului autorităților naționale de supraveghere din UE (dintre care patru organizate în colaborare cu celelalte autorități de supraveghere europene); găzduirea unui atelier juridic pentru factorii de decizie în domeniul politicilor, pentru supraveghetori și pentru cadre didactice din învățământul universitar în domeniul dreptului, precum și organizarea celui de al treilea atelier de cercetare în domeniul politicilor adresat economiștilor, supraveghetorilor și profesorilor universitari, unde s-a discutat despre măsurarea în mod coerent a gradului de risc al băncilor. — 14 reuniuni ale Consiliului supraveghetorilor (opt reuniuni la fața locului și șase teleconferințe), șase reuniuni ale Consiliului de administrație (toate desfășurate la fața locului) și șapte reuniuni ale Grupului părților interesate din domeniul bancar (două dintre acestea fiind organizate în comun cu Consiliul supraveghetorilor). — Respectarea planificării privind schema de personal [autoritatea a publicat 69 de anunțuri de posturi vacante (41 de posturi de agenți temporari, 9 posturi de agenți contractuali și 19 posturi de experți naționali detașați), pentru care și-au depus candidatura 1 850 de candidați, 173 dintre aceștia fiind intervievați în 2014; nu s-au depus contestații în atenția directorului executiv sau a Ombudsmanului]. — Îmbunătățiri suplimentare aduse în ceea ce privește administrarea și transparența procesului de recrutare. — Introducerea din ianuarie 2014 a unei proceduri de declarare a eventualelor conflicte de interese pentru membrii noi ai personalului, înainte de începerea contractului de muncă. — Noi îmbunătățiri aduse la nivelul cursurilor care sunt organizate la preluarea posturilor pentru personalul nou recrutat. — Definirea și punerea în aplicare a unei politici privind stagiile în cadrul autorității, recrutarea primilor stagiari în decembrie 2014, aceștia începându-și activitatea în 2015. — Revizuirea politicii privind cursurile de limbă care pot fi urmate de personalul eligibil, punându-se accentul pe eficacitatea costurilor aferente și pe buna gestiune financiară în acest domeniu. — Introducerea unui sistem de program de lucru flexibil pentru personalul autorității, inclusiv în ceea ce privește aspectele pe care le implică acest sistem la nivel informatic și procedural; acest sistem a devenit funcțional în aprilie 2014. — Referitor la Allegro, aducerea de noi modificări și îmbunătățiri (modificări care reflectă procedurile generale de implementare ale Comisiei Europene privind evaluarea personalului, simplificarea raportului de evaluare a performanței, e-mailurile de notificare, modificările aduse misiunilor care includ weekenduri, concedii de boală cu sau fără adeverință medicală – sarcină preluată de la personal și plasată exclusiv sub responsabilitatea departamentului de resurse umane). — Execuția a 99,8 % din bugetul pe 2014. — Prelucrarea a 469 de operațiuni de angajamente financiare și a 2 711 ordine de plată. — Îmbunătățirea statisticilor privind termenele de plată și lipsa de penalități de întârziere. — Implementarea unor instrumente ameliorate de monitorizare și raportare bugetară. — Organizarea mai multor sesiuni de formare cu privire la circuitul financiar și la normele privind achizițiile. — Finalizarea cu succes a 12 proceduri de achiziții, toate în conformitate cu normele ale UE în domeniul achizițiilor. — Reînnoirea a 29 de contracte care, inițial, fuseseră semnate în 2013 pentru o perioadă de 12 luni.